text: আওয়ামী লীগের ভরাডুবি, বিদ্রোহী প্রার্থীর বিজয় -
  আওয়ামী লীগের ভরাডুবি, বিদ্রোহী প্রার্থীর বিজয়
  শরীয়তপুরের নড়িয়া পৌরসভা উপ-নির্বাচনে আওয়ামী লীগের ভরাডুবি, বিদ্রোহী প্রার্থীর বিজয় হয়েছে। সকাল ৮টা থেকে ভোট গ্রহন শুরু হয়ে বিকেল ৪টায় ভোট গ্রহন শেষ হয়। এতে শহিদুল ইসলাম বাবু (রাঢ়ী) নারকেল গাছ প্রতিকে ৫২৫৩ ভোট পেয়ে বেসরকারী ভাবে নির্বাচিত হয়েছেন। তার নিকটতম প্রতিদ্বন্দি আওয়াী লীগের আরেক বিদ্রোহী প্রার্থী মাহমুদুল হাসান (জুয়েল) জগ প্রতিকে পেয়েছেন ৪৪১৭ ভোট । আওয়ামী লীগের প্রার্থী সিরাজুল ইসলাম নৌকা পেয়েছেন ৪৯৩ ভোট। এছাড়া স্বতন্ত্র প্রার্থী আক্তার হোসেন বেপারী কম্পিউটার ৪৭৬ ও শহিদুজ্জামান (বিপ্লব) রেলগাড়ি ১০৯ ভোট পেয়েছেন।
  এ পৌরসভায় ১৭০৮৬ ভোটারের মধ্যে ১০৮৪৫ জন ভোটার তাদের ভোটাধিকার প্রয়োগ করেন। ভোট গণনা শেষে ১০৭৭০ ভোট বৈধ ও ৭৫ ভোট বাতিল বলে গণ্য হয়।
  এ পৌরসভায় মেয়র পদে ৭ জন প্রার্থী তাদের মনোনয়নপত্র জমা দিয়েছিলেন। তবে নির্বাচনী প্রচারণায় ছিলেন ৫ জন।
  নড়িয়া উপজেলা নির্বাচন অফিস সুত্রে জানা যায়, নড়িয়া পৌরসভার আওয়ামী লীগের প্রার্থী ছিলেন সিরাজুল ইসলাম (নৌকা), আওয়ামী লীগ বিদ্রোহী (স্বতন্ত্র) প্রার্থী হিসেবে মনোনয়ন পত্র জমা দেন শহীদুল ইসলাম বাবু রাঢ়ী (নারকেল গাছ), আক্তার হোসেন বেপারী (কম্পিউটার), মোঃ শহিদুজ্জামান (রেলগাড়ি) এবং প্রয়াত মেয়র হায়দার আলীর দুই ছেলে মাহমুদুল হাসান (জগ) ও কামরুল হাসান (মোবাইল) । প্রয়াত মেয়র হায়দার আলীর ছেলে কামরুল হাসান তার ভাই মাহমুদুল হাসানকে সমর্থন দেন।
  উল্লেখ্য, গত ১৮ এপ্রিল পৌর মেয়র হায়দার আলী মারা গেলে পদটি শূন্য হওয়ায় নড়িয়া পৌরসভা উপ-নির্বাচন তফসিল ঘোষণা করেন নির্বাচন কমিশন।